✽✽ A fuarce di sintî a ripetile, ogni robe e pues deventâ veretât. Alore, par 50 agns nus àn dite che cheste Regjon si clame “Friuli-Venezia Giulia” (e no a câs a cirin di tirâ vie chel tratut che al da tant fastidi a cualchidun…) e no je vere, parcè che la Vignesie Julie e je une invenzion linguistiche e no corispuint a nissune realtât fisiche, storiche e gjeografiche. Ma provait vuê a dimostrâ il contrari, ancje tal cjâf di tancj furlans.
✽✽ Vuê, a jessi seris su chestis cuistions, tu passis pal taleban furlanist, simpri cuintri Triest. E chest nus puarte a une prime considerazion: par jessi crodûts si à di jessi bausârs, ven a stâi – par podê jessi considerâts – si scuen fâ finte di nuie, lâ daûr a ce che i sorestants, ma purtrop no dome lôr, a àn voie di fânus crodi.
✽✽ Po dopo, dutis lis voltis che si cjatìn in dificoltât rispiet a fats concrets, datis, nons, storie, a fasin finte di dâti reson, par scomençâ di gnûf, la dì dopo, il lôr zuc di spandi ledan fra la int.
✽✽ Vêso fat cas che al nestri articul su la cuistion de Universitât furlane dal mês passât nol vedi rispuindût nissun di chei che o vin clamâts traditôrs dal popul furlan? No lu àno let? Dificil, viodût cemût che al è stât tornât a cjapâ de stampe locâl. A proposit: il diretôr dal Messaggero Veneto, Omar Monastier, tal so blog, al notave une sorte di “viamence” tes espressions.
✽✽ E je vere. O disarai di plui: simpri pocje, e forsit masse tart. E, dut câs, a son peraulis devant di azions scomençadis di tant timp e che a van indenant cun fuarce e violence istituzionâl.
✽✽ Scomençadis di trop? Dopo de vuere, al dîs cualchidun; cu la unitât di Italie, al va plui indaûr cualchidun altri; cun Vignesie, al zonte un altri ancjemò. Dut câs, cuant che o cjalìn indaûr, o cjatìn simpri cualchidun che al à decidût ce fâ tal nestri puest.
✽✽ Ma a voltâsi indaûr masse al ven il stracol: cjalìn duncje indenant, savint che un moment grivi come chest al pues jessi une ocasion par viodi lis robis in maniere diferente.
Di sigûr, cu la aspirine proponude dal guvier talian – e ancje di chel regjonâl – no si va di nissune bande. Si rive forsit a taponâ cualchi buse, dut câs pronte a vierzisi te prossime ocasion.
Di ce bande cjapâle, duncje, se no di chê di viodi ce che o savìn fa miôr, e duncje la part che nus tocje tant che popul jenfri la storie.
✽✽ Alc o vin di proponi.
– Une vision di tolerance e di pâs, di vision alte e spirituâl de vite, ecumeniche, cressude dentri lis nestris lidrîs aquileiesis, confuartade dal Patriarcjât: no son visions nostalgjichis dal passât, ma segments tal Dna di un popul, di front a un mont che al somee jessi dominât dal consumisim.
– Une tradizion moderne di rapuarts sociâi, segnade de lungje esperience de cooperazion e des organizazions contadinis e operariis, catolichis e socialistis. Un rapuart tra lis classis, segnât di un interclassisim fuart.
– Un sens dal lavôr e dal dovê, cumbinât cu la solidarietât.
✽✽ In tancj inteletuâi a àn criticât propit cheste muse: par lôr, a jerin ducj fats cuintri il progrès.
E lu stin viodint, il lôr progrès.
In dì di vuê, mi somee che invezit propit chest stamp nus permetarès di pensâ a un disvilup diviers e positîf.
Metudis dongje, chestis fatis di popul a son une risorse incredibile. Tradusilis in concretece al è un compit de politiche ma cheste e fâs finte di nuie, buine dome di ripeti simpri la stesse solfe: papavuacs, apont. ❚
Dree Valcic
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn